У Беларусі з’яўляецца першая рок-князёўна. Ад часу першай “Рок-Каранацыі” за Касяй Камоцкай, якая ў тыя часы была душой мясцовай рок-тусоўкі, гэтае званне замацуецца назаўжды, хоць потым знойдуцца ў яе пераемніцы, а праект “Новае Неба” спыніць па хуткім часе сваё існаванне. Да гэтага часу на нашай нефармальнай сцэне не было спявачкі, якая настолькі трапна фармулявала настроі актыўнай часткі грамадства. Для яе пісалі галоўныя героі культурнага падполля Глобус, Бабкоў і Анемпадыстаў, а акампанавалі знакавыя музыканты Шырын, Корань ды Вольскі з N.R.M. У такіх песнях, як “Прэзідэнт, ідзі дамоў” і “Мая краіна” Камоцкая выказалася з нагоды правядзення рэферэндуму–95.